AFRIKAANSE OPSOMMING: In die literatuur wat handelaar gestremde kinders, spesiale onderwys en inklusiwiteit, word die stemme van die gestremde kinders self nie dikwels gehoor nie. In die verlede is navorsing oor gestremdheid en kinders binne die raamwerk van mediese of welsynsmadelle van gestremdheid geplaas, wat aanleiding gegee het tot baie verslae oor die eienskappe en behandeling van gestremdhede, met professionele persone en versorgers wat namens die kinders praat. In hierdie gevallestudie word die menings van twee tienjarige leerders gevra. Hulle woon 'n skool vir leerders met spesiale leerbehoeftes by. Hulle is uitgenooi om hulle ervarings van beide hoofstroom- en spesiale onderwys, vriendskap, familielewe en gestremdheid weer te gee. Die gevallestudie is 'n deelnemende navorsingsprojek wat binne die interpretiewe paradigma hanteer is en wat deur die sosiale model van gestremdheid en 'n feministiese perspektief beïnvloed is. Dit maak gebruik van 'n doelbewuste selekteringstegniek, onderhoude, waarnemings en skooldokumente en -rekords. Die onderhoude word hoofsaaklik gebruik om die leerders se idees oor skool, vriendskap, familie en gestremdheid te weerspieël. Die leerders word gesien as die kundiges wat bevoeg is om hulle eie menings weer te gee, om sodoende 'n bydrae te kan maak tot die veld van intellektuele gestremdheid en kindwees.